РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/201-18

24. септембар 2018. године

Б е о г р а д

ЗАПИСНИК

27. СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 20. СЕПТЕМБРА 2018. ГОДИНЕ

 Седница је почела у 11,00 часова.

 Седницом је председавао Љубиша Стојмировић, заменик председника Одбора.

 Седници су присуствовали чланови Одбора: Марко Атлагић, Милена Бићанин, Владимир Орлић, Марко Парезановић, Ђорђе Косанић, Милан Кнежевић (заменик Муамера Зукорлића), Михаило Јокић (заменик Богдана Обрадовића), Наташа Ст. Јовановић, Жарко Обрадовић, Милетић Михајловић, Александра Јерков, Дубравко Бојић као и његов заменик Никола Савић, Ратко Јанков, Фатмир Хасани и Олена Папуга.

 Седници није присуствовао Жарко Кораћ нити његов заменик.

 Седници је присуствовао и народни посланик Миљан Дамјановић, који није члан Одбора.

 Седници су присуствовали и: Младен Шарчевић, министар просвете, науке и технолошког развоја, Бојан Тубић, помоћник министра и Владимир Бојковић саветник у Министарству.

 Након гласања, усвојен је следећи:

Д н е в н и р е д

1. **Предлог закона о изменама и допунама Закона о високом образовању у начелу;**
2. **Предлог закона о професијама од посебног интереса за Републику Србију и условима за њихово обављање у начелу.**

 Пре преласка на разматрање утврђеног дневног реда, усвојен је Записник 26. седнице Одбора.

Прва тачка дневног реда: **Предлог закона о изменама и допунама Закона о високом образовању у начелу.**

 Увоно излагање министар Шарчевић је започео коментарисањем наводног броја од 12000 студената који су уписали студије пре доношења Закона о високом образовању из 2005. године, односно пре увођења болоњског процеса, а ни до данас нису завршили студије. У сваком случају, Предлогом закона продужава се рок студирања за још једну годину за ове студенте. Он се осврнуо и на нове одредбе у Предлогу закона којима се регулише положај наших лектора у високошколским установама у иностранству. У буџету за 2019. годину посебно ће се планирати средства за њих, а конкурс за попуну тих радних места спроводиће се преко Министарства спољних послова.

У вези са „легализацијом“ диплома високошколских установа на којима њихов ималац није испуњавао услове за упис првог, другог и трећег степена, напоменуо је да то није кривица студената, јер Акредитациона комисије у претходна два циклуса провере акредитација није нашла ништа спорно у тим установама. Кривицу такође треба, пре студената, да сноси и високошколска установа која је омогућила такав упис. У даљем излагању истакао је да се Министарство у овом тренутку бави и испитивањем односно санкционисањем оних високих школа струковних студија које у тзв. истуреним одељењима омогућавају студирање на неакредитованим програмима. Санкције ће бити новчане, 2 000 000 РСД за установу, 200 000 за одговорно лице, а на крају и одузимање лиценце за рад. Да би се избегле уочене аномалије у будућности, министар је рекао да ће настојати да афирмише академије струковних студија, па је у том смислу споменуо одлуку о оснивању Академије пословних струковних студија у Београду, која је настала спајањем Београдске пословне школе и Високе пословне школе струковних студија у Блацу.

 Осврћући се на излагање народног посланика Миљана Дамјановића, који није члан Одбора, о утисцима са пута по Кини вишечлане делегације Народне скупштине, министар Шарчевић је подсетио присутне да су наша искуства са НР Кином на пољу образовања и науке више него позитивна. Из ове земље су нарочито заинтересовани за сарадњу у области информационих технологија и размене спортских делатника. Ми би требало да поклонимо пажњу отварању кампуса ради довођења страних студената и размене са нашим студентима, где су нарочито добра искустава са Турском и Грчком.

Александра Јерков се заложила, због рационалности, да се за старе студенте („састајемо се сваке године да расправљамо о њиховом проблему“) укине рок за завршетак студија, а то ће бити став њене посланичке групе. Поставила је и питање, разјашњење о примени члана 14. Предлога закона.

Одговарајући на то питање, министар је, илустрације ради, споменуо случај сина бившег ректора Универзитеа у Крагујевцу, који је, не својом кривицом, како је навео, уписао виши ниво студија, а да претходно није измирио испитне обавезе из претходног нивоа. Докторат овог студента је био добар, утврдила је надлежна комисија, а то што је пријавио рад на докторату, а да није дао један испит, консеквенце би требало да сноси факултет, истакао је министар Шарчевић.

 Народни посланик Марко Атлагић је рекао да је право студената уписаних пре болоњског система, да студирају по започетом наставном плану и програму, указујући да се њихов број значајно смањује јер су им продужавани рокови за окончање студија. Међу њима постоје и изузетно надарени студенти, а професори су дужни да сваком студенту поклоне пуну пажњу. Не би требало да се дешавају случајеви да је на појединим факултетима пролазност на неким предметима мања од 1%. Реагујући на опаску народног посланика Ратка Јанкова, да је квалитет диплома све слабији, да се више поклања пажња оценама, а не знању и да се овде лицитира бројем студената уписаних пре болоњског процеса, Михајло Јокић је апеловао да се афирмишу позитивне ствари у области образовања, а не само негативне. Са Марком Атлагићем, као и министром Шарчевићем, Ратко Јанков се сагласио да је дефинитивно потребно установити базу података о стварном броју студената уписаних пре 2006. године, али и применити неке принципе других држава када су у питању рокови за окончање израде докторских дисертација.

 Жарко Обрадовић је приметио да је потребно веће учешће академске заједнице у образовним процесима, не препуштајући да то само чини надлежно министарство. Подсетио је на своја искуства док је био министар просвете, да је на конференцији у организацији УНЕСКО-а, 2010. године, говорио о потреби ревидирања појединих критеријума Шангајске листе, али да није наишао на подршку седамдесетак присутних министара. У сваком случају, с обзиром на средстава која наша земља издваја за образовање, његов ниво се може сматрати задовољавајућим. Наш проблем је, подсетио је на речи професора Ивића, низак наталитет који ће имати за последицу све више непопуњених места приликом уписа судената на високошколске установе.

 Након окончања дискусије, **Одбор је одлучио да предложи Народној скупштини да прихвати Предлог закона о изменама и допунама Закона о високом образовању** у начелу.

Друга тачка дневног реда: **Предлог закона о професијама од посебног интереса за Републику Србију и условима за њихово обављање**.

Поводом друге тачке дневног реда, министар Шарчевић је истакао да је усвајање овог закона међународна обавеза, да ће то представљати правни основ за доношење и других прописа, а да је један већ усвојен, Закон о националном оквиру квалификација. Предлог закона о професијама од посебног интереса за Републику Србију и условима за њихово обављање је тзв. Мали закон, а, колоквијално речено, Велики закон, очекује се ускоро. Тиме ће се дипломе, стечене на престижним универзитетима у иностранству, брже и једноставније нострификовати, у овом тренутку преко ЕНИЦ/НАРИЦ центра, а касније и код новоосноване Агенције за квалификације.

Након окончања дискусије, **Одбор је одлучио да предложи Народној скупштини да прихвати Предлог закона о професијама од посебног интереса за Републику Србију и условима за њихово обављање**.

 Седница је завршена у 12,00 часова.

 СЕКРЕТАР ПРЕДСЕДНИК

 Драгомир Петковић Муамер Зукорлић